Ma slaan Checkers-kontrak los met handreiniger-planJolene de Sousa saam met haar SQ-Easy-produk in Checkers. (Foto: Verskaf) ŉ Vrystaatse ma was moeg daarvoor om handreinigers saam met haar kinders skool toe te stuur, net om die vol bottel later weer uit hul tasse te haal. Daarom het sy met ŉ innoverende oplossing hiervoor vorendag gekom en sodoende ŉ verspreidingskontrak met Checkers losgeslaan. Jolene de Sousa (38), ŉ tuisblyma van Welkom, het die afgelope jaar besef dat die handreiniger wat sy vir haar twee kinders (11 en 12 jaar oud) saamstuur skool toe, ongebruik in hul skooltasse lê. “Toe die regulasies verlede jaar eindelik verslap is en ons weer uit die huis kon gaan, was dit aanvanklik ŉ angswekkende belewenis. Om my kinders by die skool te beskerm, het ek vir hulle elk ŉ bottel handreiniger in hul tasse gepak, maar die vol bottels het net so teruggekom van die skool af.” Sy sê dit was vir haar vroeg reeds duidelik dat die Covid-19-regulasies rakende sanitering deel gaan bly van ons alledaagse lewe, daarom het sy besluit om na ŉ alternatiewe oplossing aanlyn te soek. Sy kon egter niks kry wat aan haar kinders se behoeftes voldoen nie. “Ek het toe die idee gekry om ŉ klein polsbandjie te ontwikkel wat vloeistowwe soos handreiniger en sonskerm sal behou en wat jy dan kan uitdruk soos jy dit benodig.” Sy het die produk in November verlede jaar ontwerp en SQ-Easy gedoop. Sukses het op SQ-Easy se bekendstelling gevolg en sy het selfs onlangs ŉ verspreidingskontrak met Checkers losgeslaan. “Ek was nog altyd ŉ innoverende mens wat verskeie goed oor die jare beproef het, maar ek het eindelik die geleentheid gekry om hierdie idee uit te brei toe Checkers ingestem het om voorraad daarvan aan te hou,” sê sy. “Checkers het regtig hierdie droom in ŉ werklikheid omskep. Ek het nooit gedink dat dit so moeiteloos gaan wees om met ŉ groot nasionale sakeonderneming soos hulle saam te werk nie.” Dean Elgar dra ook ‘n SQ-Easy polsbandjie. (Foto: SQ-Easy Wristbands/Facebook) De Sousa sê sy is nog lank nie ŉ sake-eienaar nie, maar het te danke aan die span by Checkers soveel hulp en ondersteuning vir die onderneming gekry. “Ek het soveel raad ontvang van die personeel en iemand het altyd by my ingeskakel om hul ervaring en wysheid te deel,” sê sy. “Hulle verstaan dat ek nie noodwendig die korporatiewe ervaring het nie, aangesien ek net ŉ ma is wat ŉ oplossing vir ŉ probleem gevind het.” Die SQ-Easy is nou in 23 Checkers-supermarkte in die Noord-Kaap en Vrystaat beskikbaar. De Sousa hoop om dit binnekort na winkels landwyd uit te brei, aangesien dit vir die res van Suid-Afrika slegs aanlyn beskikbaar is. Sy hoop ook dat Suid-Afrikaners dié polsbandjie vir sonskerm tydens warm dae in die buitelug sal gebruik. “Sonskerm is broodnodig vir die warm Suid-Afrikaanse klimaat en die bandjie maak dit net maklik om dit oral saam met jou te dra,” sê sy. Die Proteas se huidige toetskaptein, Dean Elgar, het verlede jaar reeds een van hierdie bandjies aangeskaf wat hy vir sonskerm tydens krieketoefeninge inspan. Hoewel De Sousa groot planne het vir die toekoms, is sy steeds verstom dat haar idee reeds sulke groot hoogtes bereik het. “Dit voel asof ek die boerpot van die lewe gewen het. Ek is so trots op alles wat SQ-Easy tot dusver vermag het,” sê sy. “Dít is net ŉ bewys dat dit nie saak maak hoe klein jy begin nie, jy moet net nooit moed opgee nie en aanhou baklei vir dit wat jy wil hê.”